5 maniere om jou tuin te versorg terwyl jy met vakansie is - Goeie Huishouding
5 maniere om jou tuin te versorg terwyl jy met vakansie is
Hoe om seker te maak dat 'n gesonde, gelukkige tuin jou ná die vakansie inwag!
Jou vakansieplanne is agtermekaar. Jou huis is beveilig en jou troeteldiere is versorg. Al wat oorbly is om seker te maak dat jou tuin oorleef terwyl met vakansie is. Só doen jy dit:
1. Gee jou tuin 'n deklaag
'n Deklaag is 'n goeie manier om grond vogtig te hou, want dit verminder waterverlies wat as gevolg van verdamping plaasvind. Volgens 'n studie aan die Texas A&M University in College Station in Texas in die VSA verloor plante wat deur 'n deklaag beskerm word 25% minder water as plante daarsonder.
2. Gee hulle kos
Voordat jy weggaan, behoort jy jou plante met 'n vloeibare kunsmis te voed om groei te stimuleer. As jy vir langer as 'n week gaan weg wees, kan jy 'n korrelkunsmis byvoeg vir ekstra voedingstowwe.
3. Vang reënwater op
Om reënwater te herwin – selfs 'n geringe hoeveelheid – is nog 'n manier om beter na jou tuin te kyk, ook wanneer jy weg is en nie gryswater vir jou tuin kan gebruik nie. Dit werk veral goed as jy nie 'n huisoppasser het nie, maar net iemand wat gereeld na jou huis toe kom om jou plante water te gee (sien onder).
4. Maak jou eie ondergrondse stelsel
Maak klein gaatjies onder in ou plastiekbottels. Plaas die bottels in die grond. Na gelang van die soort plante, kan tot vier plante 'n bottel deel. Gee jou plante genoeg water en maak die bottels vol voordat jy vertrek.
5. Vra die bure om te help of betaal 'n professionele persoon
Kom met jou bure ooreen om na mekaar se tuine te kyk wanneer julle op verskillende tye weg van die huis is. Anders kan jy van 'n landskaptuinier of tuindienste vir die duur van jou vakansie gebruik maak.